## Mazón: “Avancem en la recuperació dels municipis afectats per les riuades destinant 700.000 euros a la demolició de vivendes danyades”

*** Assenyala que “es destinaran fins a 16.000 euros per vivenda afectada o local i el termini per a executar l’actuació serà de dotze mesos des de la concessió”
* Anuncia que el pròxim Ple del Consell aprovarà mitjançant decret este paquet d’ajudes urgents que “permetran l’execució immediata dels treballs necessaris en immobles que, pel seu estat, suposen un risc per a la seguretat pública, i l’orde urbà”
* Destaca que “1.138 famílies s’han beneficiat ja de les ajudes especials al lloguer i més de 24.000 ja han cobrat les ajudes urgents per a béns i estris per vivenda per import de 144,4 milions d’euros”**

**València.**

El president de la Generalitat, Carlos Mazón, ha anunciat que “per a avançar en la recuperació urbana i social dels municipis afectats per les riuades del 29 d’octubre, destinarem 700.000 euros a sufragar la demolició de vivendes i edificis residencials greument danyats o destruïts”.

El cap del Consell ha assenyalat que, amb esta mesura “fem un pas més en el procés de reconstrucció en el qual estem immersos des del minut un” i ha reiterat que “la nostra principal prioritat sempre ha sigut que les persones afectades puguen recuperar la normalitat al més prompte possible i per això estem posant en marxa mesures que puguen afavorir l’acceleració de la reconstrucció i recuperació de les zones danyades”.

Així, el pròxim Ple del Consell aprovarà mitjançant decret este paquet d’ajudes urgents que, tal com ha indicat el president, “permetran l’execució immediata dels treballs necessaris en immobles que, pel seu estat, suposen un perill per a la seguretat dels afectats i veïns, els edificis confrontants i l’orde urbà”.

Les actuacions subvencionables inclouen la demolició total d’edificacions amb orde municipal d’execució, els treballs d’adequació posterior com la impermeabilització de mitgeres o tancament del solar, així com els honoraris tècnics derivats del projecte i direcció de l’obra. També es preveuen demolicions ja fetes si es demostra la seua vinculació directa amb les riuades i es van executar després del 29 d’octubre.

Carlos Mazón ha traslladat que “es destinaran fins a 16.000 euros per vivenda afectada o local, el termini per a executar l’actuació serà de dotze mesos des de la concessió i es podran beneficiar d’estes ajudes tant persones físiques i jurídiques com comunitats de propietaris, agrupacions de veïns, cooperatives de vivenda i fins i tot hereus acreditats en cas de defunció del titular”.

**Actuacions en matèria de vivenda en les zones afectades**

El president ha recordat que, des dels primers dies, “el Consell va posar en marxa un programa d’inspecció d’edificis per a garantir la seguretat dels ciutadans en el qual han treballat tècnics de l’Institut Valencià d’Edificació (IVE), així com professionals dels col·legis d’arquitectes tècnics i arquitectes municipals dels ajuntaments”. L’IVE compta en este moment amb 14.700 edificacions registrades, de les quals més de 8.000 ja han sigut completament revisades i validades i 67 han sigut declarades per a la seua demolició total.

També s’han fet tasques d’apuntalament coordinades entre els equips de bombers, els tècnics de la Conselleria de Servicis Socials, Igualtat i Vivenda, així com coordinadors i tècnics de l’IVE.

Així mateix, Mazón ha assenyalat que, en col·laboració amb Servicis Socials, “vam procedir al reallotjament de persones les vivendes de les quals s’havien vist afectades i no tenien alternativa, a més d’ingressos en residències de persones majors les vivendes de les quals havien sigut danyades o els cuidadors no podien arribar al seu domicili”.

A més, a través de l’EVha, “hem oferit vivenda social a més de 240 famílies en situació de vulnerabilitat, de les quals 140 ja estan vivint en estes cases”, ha indicat el president. Igualment, ha destacat que “estem destinant 50 milions d’euros a ajudes al lloguer per a poder sufragar un immoble, amb fins a 800 euros per nucli familiar perquè les persones que han patit danys totals o parcials a les seues cases pogueren tindre una alternativa residencial”. D’esta iniciativa ja s’estan beneficiant 1.138 famílies.

D’igual manera, ha destacat que “la Generalitat també va posar en marxa ajudes urgents per a béns i estris per vivenda, la tramitació de les quals s’ha agilitzat al màxim perquè arribe al més prompte possible a les persones que ho necessiten”. Així, ja s’han aprovat 230 milions d’euros, i més de 24.000 famílies ja han cobrat estos diners per un import total de 144,4 milions d’euros.

Fecha: 21/04/2025